**Cienfuegos** je grad i općina na Kubi te središte istoimene provincije na južnoj obali Kube. Grad se nalazi oko 250 km od Havane te ima oko 150,000 stanovnika. Njegov nadimak je "La Perla del Sur" (srpskohrvatski: *Perla Juga*). Naziv grada doslovno znači "stotinu plamenova", gdje riječ *cien* znači "stotina", a *fuegos* "plamenovi".

Historija
---------

Španjolski konkvistadori su mjesto na kojemu se danas nalazi grad nazvali **Cacicazgo de Jagua**, a izvorno su ga naseljavali pripadnici indijanskog naroda Taíno. Kasnije, odnosno 22. travnja 1819. godine, Don Louis de Clouet je predvodio skupinu francuskih emigranata iz Bordeauxa i Louisiane koji su se naselili u gradu i preimenovali ga u **Fernardina de Jagua**, u čast španjolskog kralja Fernanda VII. Godine 1829. Cienfuegos je uspješno stekao status naselja (*villa*), a 1880. godine i status grada. Nedugo zatim je dobio današnje ime, Cienfuegos, a prema tadašnjem generalnom kapetanu, koji je imao isto ime. 

Iako je luka u Cienfuegosu relativno mlada u odnosu na neke druge u zemlji, grad je ubrzo postao važno lučko središte te glavno prometno čvorište između Jamajke te južnoameričkih zemalja i Santa Clare na sjeveroistoku Kube. Dana 11. svibnja 1898. godine, nedaleko od Cienfuegosa se odvila značajna bitka Španjolsko-američkog rata. 

U novijoj povijesti, grad je 5. rujna 1957. godine pretrpio bombardiranje zbog ustanka protiv diktatora Fulgencija Batiste. Tokom 1969. i 1970. sovjetski brodovi su posjetili grad, što je trebalo predstavljati kršenje dogovora između Hruščova i Kennedyja, međutim Sjedinjene Države nisu reagirale u navedenim slučajevima. Tokom 2005. godine, grad je pogođen uraganom Dennisom.

Geografske karakteristike
-------------------------

Grad se nalazi na južnoj obali Kube, a do njega se ulazi kroz istoimeni zaljev, u kojemu je izgrađena *Castillo de Jagua*, utvrda iz 1745. izgrađena radi zaštite od pirata. Sukladno svom položaju, grad je jedna od glavnih kubanskih luka te je centar trgovine šećerom te kavom i duhanom. Glavni gradski proizvod je šećerna trska, a lokalni farmeri uzgajaju i kavu. 

Centar grada sadrži šest građevina iz razdoblja 1819. – 1850. 327 građevina iz perioda 1851. – 1900. te 1,188 građevina iz XX. vijeka. Nijedno drugo mjesto na Karibima nema tako bogato razvijenu neoklasicističku arhitekturu.

### Klima

| **Klimatološki medijani za Cienfuegos** |
| --- |
| Mjesec | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina |
| Apsolutni maksimum (°C) | 31,1 | 32,8 | 33,3 | 32,8 | 34,4 | 35,0 | 35,0 | 34,4 | 35,0 | 33,9 | 32,8 | 31,7 | **35,0** |
| Srednji maksimum (°C) | 27,2 | 27,8 | 28,9 | 29,4 | 30,6 | 31,7 | 32,2 | 32,2 | 31,7 | 31,1 | 28,3 | 27,8 | **29,9** |
| Srednja dnevna (°C) | 22,2 | 22,3 | 23,4 | 24,4 | 25,6 | 26,7 | 27,2 | 27,2 | 26,7 | 26,7 | 23,9 | 22,8 | **24,9** |
| Srednji minimum (°C) | 17,2 | 16,7 | 17,8 | 19,4 | 20,6 | 21,7 | 22,2 | 22,2 | 21,7 | 21,7 | 19,4 | 17,8 | **19,9** |
| Apsolutni minimum (°C) | 7,8 | 7,2 | 7,2 | 10,0 | 13,3 | 18,9 | 20,0 | 19,4 | 20,0 | 15,6 | 11,1 | 8,9 | **7,2** |
| Precipitacija (mm) | 18 | 25 | 33 | 46 | 119 | 152 | 122 | 160 | 173 | 160 | 41 | 23 | **1072** |
| *Izvor: Sistema de Clasificación Bioclimática Mundial* |

Svjetska baština
----------------

Godine 2005. UNESCO je historijski centar Cienfuegosa uvrstio na spisak mjesta svjetske baštine, navodeći ga kao najbolji primjer implementacije španjolskog prosvjetiteljstva ranog XIX. vijeka u urbanom planiranju.

Poznati stanovnici
------------------

* Benny Moré, pjevač
* Cristóbal Torriente, bejzbolaš
* Gina Pellón, slikar, živi u egzilu u Parizu
* María Conchita Alonso, pjevač
* Luis Posada Carriles, antikastrovski aktivist kojega se smatra odgovornim za nesreću leta Cubana Flight 455
* Joe Azcue, bejzbolaš
* Yasiel Puig, bejzbolaš
* Yordany Álvarez, nogometaš
* José Abreu, bejzbolaš

Vanjske poveznice
-----------------

***Cienfuegos*** na Wikimedijinoj ostavi

* Podcast Radio Ciudad del Mar
* Hotel Cienfuegos Arhivirano 2018-11-02 na Wayback Machine-u
* Guide of Cienfuegos Arhivirano 2012-04-29 na Wayback Machine-u
* Photo collections with most the city's landmarks on Flickr
* Hotel Palacio Azul Arhivirano 2021-03-01 na Wayback Machine-u
* Interesting Places Arhivirano 2014-08-21 na Wayback Machine-u

| * p
* r
* u
Svjetska baština na Kubi |
| --- |
|  | 
Nacionalni park Alejandro de Humboldt • Arheološki krajolik prvih plantaža kave na Kubi • Historijski centar grada Camagüeya • Historijski centar grada Cienfuegosa • Nacionalni park Desembarco del Granma • Historijski centar Havane • Utvrda San Pedro de la Roca, Santiago de Cuba • Trinidad i Valle de los Ingenios • Dolina Viñales
 | Kubanska zastava |
| **Nematerijalna svjetska baština Kube**
Festival La Tumba Francesa
 |